Εκδηλώσεις για την Ευρωπαϊκή Εβδομάδα Κινητικότητας 2025 στο Ρέθυμνο
2025-09-22 18:00 - 20:00 (Europe/Athens) | Πλατεία Αγνώστου Στρατιώτη, ΔΗΜΟΣΙΑ ΔΗΜΟΤΙΚΗ ΠΛΑΤΕΙΑ ΑΓΝΩΣΤΟΥ ΣΤΡΑΤΙΩΤΗ, Ρέθυμνο, Ρεθύμνου, 74100, Greece
Ο Δήμος Ρεθύμνης συμμετέχει δυναμικά και φέτος στην Ευρωπαϊκή Εβδομάδα Κινητικότητας.
Από Τρίτη 16 έως και Δευτέρα 22 Σεπτεμβρίου 2025, θα υλοποιηθεί ένα πλούσιο πρόγραμμα δράσεων και εκδηλώσεων για μικρούς και μεγάλους και κυρίαρχο στόχο να αναδειχθεί η σημασία της βιώσιμης κινητικότητας, της ενεργής μετακίνησης και της προστασίας του περιβάλλοντος.
Το πρόγραμμα περιλαμβάνει:

Εκπαιδευτικές δράσεις,
Διαδρομές πεζοπορίας και ποδηλασίας,
Καλλιτεχνικές και πολιτιστικές παρεμβάσεις,
Δραστηριότητες ευαισθητοποίησης για τη βιώσιμη κινητικότητα,
Συμμετοχή σχολείων και φορέων.

Εσπερίδα με θέμα «Μινωικός Πολιτισμός, Πρέβελης – Unesco» στο Δημαρχείο Σπηλίου
2025-09-24 19:00 - 21:00 | Δημαρχείο Σπηλίου, Σπήλι Ρεθύμνου, Σπήλι Ρεθύμνου, Ρεθύμνου, Ελλάδα
Ο Δήμος Αγίου Βασιλείου, με την επιστημονική υποστήριξη της Επιτροπής Πρωτοβουλίας (Μινωικός Πολιτισμός – Unesco) διοργανώνει εσπερίδα την Τετάρτη 24 Σεπτεμβρίου και ώρα 19:00, στην αίθουσα εκδηλώσεων του δημαρχείου στο Σπήλι με θέμα «Μινωικός Πολιτισμός, Πρέβελης – Unesco».
Πρόγραμμα εκδήλωσης

Χαιρετισμός – Ομιλία δημάρχου Αγίου Βασιλείου Γιάννη Ταταράκη.
Χαιρετισμοί Αρχών.

Ομιλητές:

Δημήτρης Παυλόπουλος, μηχανολόγος ηλεκτρολόγος μηχανικός, υπεύθυνος Επιτροπής Πρωτοβουλίας (Μινωικός Πολιτισμός – Unesco). Θέμα: «Ο πολιτισμός της Κρήτης και η Unesco».
Γιώτα Αργίτη, πολιτικός μηχανικός, μέλος Επιτροπής Πρωτοβουλίας (Μινωικός Πολιτισμός – Unesco), Στέλεχος ΔΕΔΔΗΕ Α.Ε. Θέμα: «Η οικουμενικότητα του Μινωικού Πολιτισμού, όπως φαίνεται από την Αρχιτεκτονική του».
Σταύρος Καπριδάκης, ηλεκτρολόγος μηχανικός, πρώην εκτελεστικός διευθυντής ΟΤΕ. Θέμα: «Κληρονομιά στη σημερινή Κρήτη από τη Μινωική Εποχή»

Η εσπερίδα πραγματοποιείται με την ευγενική χορηγία της Τεχνικής Εταιρείας ΤΑΛΩΣ Α.Τ.Ε., με διευθύνοντα σύμβουλο τον Ζαχαρία Αθουσάκη, μηχανολόγο-ηλεκτρολόγο, πρόεδρο του Συνδέσμου Ανωνύμων Τεχνικών Εταιρειών (ΣΑΤΕ).

Εκδήλωση με θέμα «Αναμνήσεις από το Δημοτικό Κήπο του Ρεθύμνου»
2025-09-24 20:00 | Δημόσια Κεντρική Βιβλιοθήκη Ρεθύμνου, Μπίρη 6, Ρέθυμνο, Ρεθύμνου, Ελλάδα
Η Δημόσια Κεντρική Βιβλιοθήκη Ρεθύμνου, στο πλαίσιο της συμπλήρωσης 80 χρόνων από την ίδρυσή της, ξεκινά κύκλο εκδηλώσεων για το νέο ακαδημαϊκό έτος 2025-2026, την Τετάρτη 24 Σεπτεμβρίου, στις 20:00, στον χώρο της Βιβλιοθήκης.
«Σαν να ‘ταν χθες» είναι μια σειρά εκδηλώσεων που στόχο έχουν να αναδείξουν σελίδες από την ιστορία και τον πολιτισμό της πόλης μας και να τις κοινωνήσουν στους συμπολίτες μας.
Η πρώτη εκδήλωση έχει επετειακό θέμα «Αναμνήσεις από τον Δημοτικό Κήπο του Ρεθύμνου» και πρόκειται για ένα «στρογγυλό τραπέζι» αναμνήσεων παλιών, γνωστών Ρεθεμνιωτών σχετικά με τον Δημοτικό μας Κήπο, τη δροσερή γωνιά της πόλης μας.
Η δημοσιογράφος Εύα Λαδιά συντονίζει μια ελεύθερη συζήτηση με τους Γιώργο Αρχοντάκη, συνταξιούχο δάσκαλο, Δημήτρη Καλαϊτζιδάκη, λειτουργικό Διευθυντή της Grecotel, Όλγα Πλαΐτη, συνταξιούχο δημοτική υπάλληλο και Γιάννη Παπιομύτογλου, πρώην Διευθυντή της ΔΚΒΡ, με στόχο να σκαλίσουν τις αναμνήσεις τους και να διηγηθούν μικρές και άγνωστες ιστορίες από τον Δημοτικό Κήπο περασμένων δεκαετιών, τότε που ο Κήπος αποτελούσε ένα από τα ελάχιστα σημεία συνάθροισης της τοπικής κοινωνίας.
Το κοινό που θα παρακολουθήσει την εκδήλωση θα μπορεί να συμμετάσχει στη συζήτηση, καταθέτοντας και τις δικές του αναμνήσεις από τον Κήπο μιας άλλης εποχής. Μετά το πέρας της εκδήλωσης θα προσφερθεί μπουφές και η συζήτηση θα συνεχιστεί.

Παράλληλα, με αφορμή τα 100 χρόνια λειτουργίας του Δημοτικού Κήπου, η ΔΚΒΡ παρουσιάζει από τις 11 Σεπτεμβρίου, μέχρι το τέλος του έτους, στο φουαγιέ του κτηρίου, Έκθεση βιβλίων και ιστορικών τεκμηρίων που αφορούν τον Κήπο.
Η Έκθεση περιλαμβάνει βιβλία με θέμα την ιστορία του Κήπου, φωτογραφίες, δημοσιεύματα εφημερίδων, καθώς και μέρος από το αρχείο του Δημάρχου Τίτου Πετυχάκη, επί των ημερών του οποίου λειτούργησε ο Δημοτικό Κήπος.
Έναρξη 20.00.

12η Συνάντηση Βυζαντινολόγων: Επιστημονικό συνέδριο στο Ρέθυμνο
2025-09-25 18:00 | Ωδείο Ρεθύμνου, Βερνάδου 2, Ρέθυμνο, Ρεθύμνου, 74100, Ελλάδα
Η Οργανωτική Επιτροπή της ΙΒ´ Συνάντησης Ελλήνων Βυζαντινολόγων έχει τη χαρά να σας προσκαλέσει στη ΙΒ´ Συνάντηση του θεσμοθετημένου αυτού Συνεδρίου, που τελεί υπό την αιγίδα της Ελληνικής Επιτροπής Βυζαντινών Σπουδών.
Το Συνέδριο θα πραγματοποιηθεί από την Πέμπτη 25 έως την Κυριακή 28 Σεπτεμβρίου 2025, στην αίθουσα Παντελή Πρεβελάκη του Ωδείου Ρεθύμνου (25/9), στα διδακτήρια της Φιλοσοφικής Σχολής του Πανεπιστημίου Κρήτης (Ρέθυμνο, Πανεπιστημιούπολη Γάλλου, 26 & 27/9), και στην Ι.Μ. Αρκαδίου (28/9).
Η Οργανωτική Επιτροπή, σε συνεργασία με τη Γενική Γραμματέα της Ελληνικής Επιτροπής Βυζαντινών Σπουδών, καθηγήτρια του ΕΚΠΑ κα Θεοδώρα Αντωνοπούλου, αποφάσισε ομόφωνα η ΙΒ´ Συνάντηση Ελλήνων Βυζαντινολόγων να αφιερωθεί στη μνήμη των εκλιπόντων βυζαντινολόγων του Πανεπιστημίου Κρήτης, Άννας Αβραμέα, Θεοχάρη Δετοράκη και Στέλλας Παπαδάκη-Oekland.
Το Συνέδριο συγκεντρώνει επιστήμονες των Βυζαντινών Σπουδών, καθηγητές/τριες, ερευνητές/τριες, καθώς και υποψήφιους/ες διδάκτορες, και περιλαμβάνει τις θεματικές: Αρχαιολογία και Τέχνη, Ιστορία, Φιλολογία, Φιλοσοφία και Μουσικολογία.
Δείτε τα σχετικά αρχεία που βρίσκονται στις παρακάτω υπερ-συνδέσεις :

ΠΡΟΣΚΛΗΣΗ
Πρόγραμμα_Ανακοινώσεων
Περιλήψεις_Ανακοινώσεων._(qr_code)

Ξενάγηση - συζήτηση στο πλαίσιο της έκθεσης NOW HERE του Κωνσταντίνου Καλφούντζου
2025-09-25 19:00 - 20:00 | Γκαλερί Μορφές, Γοβατζιδάκη 18, Ρέθυμνο, Ρεθύμνου, Ελλάδα
Σας περιμένουμε την Πέμπτη 25 Σεπτεμβρίου 2025, στις 19.00 σε μια ξενάγηση – συζήτηση στο πλαίσιο της έκθεσης NOW HERE του Κωνσταντίνου Καλφούντζου.
Διαφέρει από το NOWHERE (πουθενά) μόνο από ένα κενό – μετατρέποντας την απουσία σε παρουσία. Το NOW (τώρα) και το HERE (εδώ) , καλούν τον θεατή στην παρούσα στιγμή και τοποθεσία, λειτουργώντας και τα δύο ως βασικά στοιχεία για την εμπειρία της τέχνης.
Η έκθεση συμπίπτει χρονικά με τη συμπλήρωση των 50 χρόνων ζωής του καλλιτέχνη και έρχεται ως μια ανοιχτή ανακεφαλαίωση – όχι με στόχο την αποτίμηση, αλλά με στόχο την παρουσία σήμερα.
Η αισθητική της NOW HERE, όπως και του έργου του καλλιτέχνη μέσα στα χρόνια, δεν κατηγοριοποιείται αυστηρά και βασίζεται σε μια συνεχή αναζήτηση και πειραματισμούς στη χρήση διαφορετικών υλικών, τεχνικών και αισθητικών τρόπων έκφρασης, αναπτύσσοντας ένα εικαστικό παιχνίδι σε pop υβριδικό ύφος που συνδυάζει τη φωτογραφική παρατήρηση με τη ένταση της χαρακτικής τέχνης, την αφαιρετική ελευθερία, τις έντονες χειρονομιακές παρεμβάσεις και την έμφαση στην εκφραστική χρήση χρωμάτων, υφών και σύνθεσης, δημιουργώντας πολυεπίπεδα οπτικά πεδία.
Με αφετηρία σκέψεις, ταξίδια, ανθρώπινες σχέσεις, αφηγήσεις, ιδιόχειρες σημειώσεις και ημερολόγια ξεχασμένα στον τόπο και χρόνο, προσωπικές και οικογενειακές καθοριστικές ή αποφασιστικές στιγμές, προσωπικά βιώματα που τελικά διαμορφώνουν στάσεις ζωής στους διαφορετικούς μας ρόλους, ο καλλιτέχνης δημιουργεί ένα εικαστικό σύμπαν που ισορροπεί ανάμεσα στο αφαιρετικό και το αναγνωρίσιμο, στο άμεσο και το υπαινικτικό, στην παιδικότητα και την ωριμότητα.
Η φύση αφήνει τα αποτυπώματά της, τα σκηνογραφικά δοσμένα αστικά τοπία διηγούνται ιστορίες, η ανθρώπινη φιγούρα, πότε άτακτη και αφαιρετική, πότε επιμελημένη και καθαρή, αφηγείται στιγμές, παίρνει θέση, αντιστέκεται ή παραδίνεται, αντικείμενα αποκτούν ιδιαίτερους συμβολισμούς και όλα μαζί συνθέτουν ένα εικαστικό ημερολόγιο, ανοιχτό στον θεατή να το διαβάσει, επιτρέποντας στα ερεθίσματα να μετατραπούν σε προσωπικές του στιγμές και εμπειρίες.
Τα έργα λειτουργούν ως πυκνά εικαστικά πεδία που δεν εξαντλούνται στην πρώτη ανάγνωση, δίνοντας χώρο στον θεατή να σκεφτεί, να φανταστεί και να νοιώσει, αντί να εξηγεί και ταυτόχρονα να βρεθεί, now here, σε έναν κοινό τόπο με τον καλλιτέχνη.
Επισήμανση – Συστάσεις παρακολούθησης
Ορισμένα έργα της έκθεσης συνοδεύονται από QR codes που παραπέμπουν σε ιστότοπους (YouTube και YouTube Music) για την ακρόαση μουσικής ή και την προβολή βιντεοκλίπ. Το περιεχόμενο αυτών των πολυμέσων ενδέχεται να θεωρηθεί ακατάλληλο ή προσβλητικό από μερίδα κοινού, καθώς μπορεί να περιλαμβάνει έντονη φρασεολογία, αναφορές σε σεξουαλικές πράξεις, σκηνές γυμνού, πολιτικές αναφορές και θέσεις ή θρησκευτικά στοιχεία που ενδέχεται να προκαλέσουν αντιδράσεις. Η πρόσβαση προτείνεται με γονική συναίνεση όπου απαιτείται, ενώ συνίσταται διακριτική παρακολούθηση. Η παρουσία τέτοιων στοιχείων, όπως και του συνόλου των έργων που εκτίθενται, αποτελούν αναπόσπαστο μέρος της καλλιτεχνικής ελευθερίας και του διαλόγου που επιχειρεί να αναδείξει η έκθεση.
Οργάνωση – Επιμέλεια: Ηλίας Ηλιάκης

«Βραδιά Ερευνητή 2025» στο Ρέθυμνο
2025-09-26 17:00 - 23:00 | Ινστιτούτο Φυσικής Πλάσματος και Λέιζερ, Tria Monastiria, 741 50, Greece
Το Ινστιτούτο Φυσικής Πλάσματος & Λέιζερ (ΙΦΠΛ) του Πανεπιστημιακού Κέντρου Έρευνας & Καινοτομίας (ΠΑΚΕΚ) του Ελληνικού Μεσογειακού Πανεπιστημίου (ΕΛΜΕΠΑ) διοργανώνει και φέτος τις εκδηλώσεις για τη «Βραδιά Ερευνητή 2025» στο Ρέθυμνο.
Συντονιζόμαστε, μαθαίνουμε και διασκεδάζουμε
Η «Βραδιά του Ερευνητή» αφορά εκδηλώσεις που διοργανώνονται σε όλη την Ευρώπη, με πρωτοβουλία της Ευρωπαϊκής Ένωσης στοχεύοντας στην εξοικείωση του κοινού με τον κόσμο της έρευνας.
Με τη συνέργεια του Ινστιτούτου Φυσικής Πλάσματος & Λέιζερ, του “Science in the City” του Εργαστηρίου Διδακτικής Θετικών Επιστημών του Παιδαγωγικού Τμήματος Δημοτικής Εκπαίδευσης του Πανεπιστημίου Κρήτης και του Κέντρου Ερευνών και Μελετών (Κ.Ε.ΜΕ.) για τις Ανθρωπιστικές, τις Κοινωνικές και τις Επιστήμες της Αγωγής του Πανεπιστημίου Κρήτης, το πρόγραμμα εκδηλώσεων την Παρασκευή 26/9/2025 θα προσφέρει στο κοινό μια διευρυμένη εκλαϊκευμένη ερευνητική θεματολογία. Ειδικότερα για τα παιδιά, οι δραστηριότητες θα εμπλουτιστούν και φέτος με πειράματα, παιχνίδια, ζωγραφική, κατασκευές και παρουσιάσεις.
Φέτος οι εκδηλώσεις θα περιλαμβάνουν και τη «Γωνία Ισότητας» όπου θα συζητηθούν με το κοινό θέματα ισότητας των φύλων από εξιδεικευμένους επιστήμονες.
1. Σε Ποιες Πόλεις Θα Διοργανωθεί Φέτος Η Βραδιά Του Ερευνητή;
Η φετινή Βραδιά του Ερευνητή σχεδιάζει εκδηλώσεις σε εφτά μεγάλες πόλεις: Αθήνα, Θεσσαλονίκη, Πάτρα, Ηράκλειο, Λάρισα, Μυτιλήνη και Ρέθυμνο.
2. Τι Θα Δω Κατά Τη Βραδιά Του Ερευνητή;
Η Βραδιά του Ευρωπαϊκού θεσμού Researchers’ Night θα πραγματοποιηθεί την ΠΑΡΑΣΚΕΥΗ 26 ΣΕΠΤΕΜΒΡΙΟΥ από τις 17:00 στο Ινστιτούτο Φυσικής Πλάσματος & Λέιζερ (ΙΦΠΛ) του Ελληνικού Μεσογειακού Πανεπιστημίου στα Τρία Μοναστήρια στο Ρέθυμνο.
Το πρόγραμμα περιλαμβάνει:
– Στο ισόγειο και αίθριο χώρο: δραστηριότητες με «ερευνητική διάθεση» για μικρά και μεγάλα παιδιά, με την υποστήριξη του Science Teaching Lab, UoC. Κοινές δράσεις σε όλες τις πόλεις που θα γίνει η Βραδιά Ερευνητή:
{Citizens Science} – {EU Missions} – {ScienceHERoes}
– Στα Εργαστήρια του ΙΦΠΛ: ξενάγηση και παρουσίαση της έρευνας που διεξάγεται με πειράματα και προσομοιώσεις, εκλαϊκευμένες επιδείξεις πειραμάτων.
– Στην αίθουσα διαλέξεων: χαιρετισμοί προσκεκλημένων, εκλαϊκευμένες ομιλίες για το ευρύ κοινό από μέλη του ΕΛΜΕΠΑ και του ΚΕΜΕ-ΠΚ.- Στη βιβλιοθήκη ζωντανή σύνδεση με CERN.
– Κλείσιμο της Βραδιάς με ελαφρύ κέρασμα συνοδεία μουσικής, για μια χαλαρή συζήτηση.
3. Ποιος Χρηματοδοτεί Τη Βραδιά Του Ερευνητή;
H Βραδιά του Ερευνητή είναι μία ιδέα της Ευρωπαϊκής Ένωσης την οποία χρηματοδοτεί από το 2005.
ΟΙ ΔΙΟΡΓΑΝΩΤΕΣ ΤΗΣ ΒΡΑΔΙΑΣ ΕΡΕΥΝΗΤΗ 2025
Science Odyssey: Research Missions Under Starry Skies
Το Εθνικό Κέντρο Έρευνας και Τεχνολογικής Ανάπτυξης (ΕΚΕΤΑ),
Το Εθνικό Μετσόβιο Πολυτεχνείο (ΕΜΠ)
Το Ίδρυμα Τεχνολογίας και Έρευνας (ΙΤΕ)
Το Πανεπιστήμιο Πατρών
Το Πανεπιστήμιο Θεσσαλίας
Το Ελληνικό Μεσογειακό Πανεπιστήμιο – ΕΛ.ΜΕ.ΠΑ.
Η δράση υλοποιείται στο πλαίσιο του έργου «Science Odyssey: Research Missions Under Starry Skies» που χρηματοδοτείται από την Ευρωπαϊκή Ένωση στο πλαίσιο του Marie Skłodowska-Curie Actions HORIZON-MSCA-CITIZENS του HORIZON EUROPE, με αρ. Συμβολαίου 101162161-Science Odyssey-HORIZON-MSCA-2023-CITIZENS-01.

Εγκαίνια εκθέσεων Βυζαντινών Χειρογράφων και Σπανίων Βιβλίων στη Βιβλιοθήκη του Πανεπιστημίου Κρήτης
2025-09-26 19:00 | Βιβλιοθήκη Πανεπιστημίου Κρήτης, Πανεπιστήμιο Κρήτης, Γάλλου, Ρέθυμνο, Ρεθύμνου, 74100, Ελλάδα
Η Βιβλιοθήκη του Πανεπιστημίου Κρήτης, επί τη ευκαιρία της 12ης Συνάντησης Ελλήνων Βυζαντινολόγων, σας προσκαλεί στα εγκαίνια των εκθέσεων:

«Η μεν χειρ η γράψασα σέσηπε τάφω η δε Βίβλος ίσταται εις αιώνας»: Έκθεση Βυζαντινών και Μεταβυζαντινών Χειρογράφων
«Το Βυζάντιο του Γεωργίου Ι. Αρβανιτίδη (1876-1953): Επιλογές σπανίων βιβλίων και αρχειακού υλικού από τη Βιβλιοθήκη του συλλέκτη»

Την Παρασκευή, 26-9-2025, στις 19:00, Βιβλιοθήκη Πανεπιστημίου Κρήτης, Ρέθυμνο
Θα ακολουθήσει τελετή παράδοσης της βιβλιοθήκης της διεθνούς μεσαιωνολόγου Christiane Klapisch-Zuber στη Βιβλιοθήκη του Πανεπιστημίου Κρήτης και το Τμήμα Ιστορίας & Αρχαιολογίας από την κόρη της εκλιπούσας, Marianne Klapisch, αρχιτέκτονα-σκηνογράφο.
Για την ιστορικό θα μιλήσουν οι: Ελένη Σακελλαρίου, αναπληρώτρια καθηγήτρια του Τμήματος Ιστορίας Αρχαιολογίας και Marianne Klapisch.
Θα χαιρετήσουν: ο Πρύτανης του Πανεπιστημίου Κρήτης Καθηγητής κ. Γεώργιος Μ. Κοντάκης, η Ελευθερία Ζέη, Αναπληρώτρια Καθηγήτρια και πρόεδρος του Τμήματος Ιστορίας Αρχαιολογίας και η Ελένη Κωβαίου, Προϊσταμένη της Διεύθυνσης Βιβλιοθήκης.

Φεστιβάλ Αναιρέσεις 2025 στο Ρέθυμνο
2025-09-26 19:00 - 23:30 | Πλατεία Μικρασιατών, Πλατεία Μικρασιατών, Ρέθυμνο, Ρεθύμνου, 74100, Ελλάδα
Φεστιβάλ Αναιρέσεις 2025 | Ρέθυμνο |
26 Σεπτεμβρίου | Πλατεία Μικρασιατών
Οι Αναιρέσεις επιστρέφουν κόντρα στον καιρό, πιστές στο ετήσιο ραντεβού τους την Παρασκευή 26 Σεπτεμβρίου, στην Πλατεία Μικρασιατών.
Ετοιμάζονται να δώσουν φωνή στη συσσωρευμένη οργή και αγανάκτηση που επικρατεί, να υποδεχτούν τις μελωδίες της ανυπότακτης νεολαίας που ανοίγει δρόμους ανατρεπτικών αγώνων και συμφιλίωσης των λαών, κόντρα στο σκοτάδι της κρίσης και των πολεμικών σειρήνων. Για τις συζητήσεις και τη διασκέδαση, για την πολιτική και την τέχνη της ανατροπής.
Αυτός ο κόσμος θα αλλάξει, αν τον αλλάξουμε εμείς!

Ιστορικός περίπατος στη συνοικία του Αγίου Νικολάου
2025-10-01 19:00 | Δημόσια Κεντρική Βιβλιοθήκη Ρεθύμνου, Μπίρη 6, Ρέθυμνο, Ρεθύμνου, Ελλάδα
Η Δημόσια Κεντρική Βιβλιοθήκη Ρεθύμνης, στα πλαίσια του κύκλου δραστηριοτήτων της «Σαν να ’ταν χτες», διοργανώνει τη δεύτερη κατά σειρά εκδήλωσή της, έναν ιστορικό περίπατο στην περιοχή που δραστηριοποιείται, τη συνοικία του Αγίου Νικολάου.
Ο περίπατος θα έχει διάρκεια μία ώρα και θα κινηθεί μεταξύ των ιστορικών της ορίων, το ρέμα της οδού Κριάρη κι εκείνο της οδού Αποστολάκη, με μια ελαφριά παρείσφρηση στην περιοχή του Κουμπέ.
Στιγμιότυπο από παλιότερο ιστορικό περίπατο στην περιοχή Αγίου Νικολάου-Κουμπέ
Όσοι κι όσες πάρουν μέρος θα έχουν την ευκαιρία να επισκεφθούν ναούς (Αγίου Κωνσταντίνου, Αγίου Νικολάου και Αγίας Φωτεινής), ταφικούς χώρους (το παλιό τμήμα του παλιού νεκροταφείου και την περιοχή που βρισκόταν το εβραϊκό), λατομεία (του Λαμέρα και το διανοιγμένο δυτικότερα-πρόχειρο θεατράκι), σπήλαια (Αγίου Αντωνίου, Αγίας Άννας και Νικόλα Μοσχινόγλου), υπολείμματα μοναστηριών της Βενετοκρατίας (Μονές Αγίου Αντωνίου, Αγίου Λαζάρου και Παναγίας Μεσαμπελίτισσας) και τις εγκαταλελειμμένες από χρόνια ή και κατεδαφισμένες βιομηχανικές εγκαταστάσεις της Ένωσης Γεωργικών Συνεταιρισμών και του εργοστασίου Ροδινού (αλευρόμυλους, πυρηνελαιουργεία, σαπωνοποιεία, οιναποθήκη, ελαιοδεξαμενές, παγοποιείο, ψυγεία), καθώς και του βυρσοδεψείου Δερμιτζάκη.

Η Μεσκινιά του Ρεθύμνου σε φωτογραφία του έτους 1893 του Ιταλού περιηγητή Vittorio Simonelli

Ο σπηλαιώδης ναός του Αγίου Αντωνίου, επί Βενετοκρατίας καθολικό μονής

Οι συμμετέχοντες θα επισκεφθούν επίσης και θα αντλήσουν πληροφορίες για άγνωστες κατά το πλείστον σήμερα ακτές κολύμβησης (Γυναικωνίτης, Παραγκάκι, Δεσποτική Κολύμπα), εξοχικά κέντρα (Κουτσουράκη και Ρουσσάκη), το οικοτροφείο «Παιδική Στέγη», τον «Φόρο» και το «Οβρέικο γιοφύρι» και θα περπατήσουν στον μεγαλύτερο χώρο κοινωνικής απομόνωσης τη Ρεθύμνου, την περιοχή της Μεσκινιάς («Λωβοχώρι»).

Η λουτρική περιοχή της Παράγκας στις αρχές του 20ού αιώνα

Όσοι κι όσες επιθυμούν να πάρουν μέρος θα πρέπει να βρίσκονται την Τετάρτη 1 Οκτωβρίου στις 6.00 το απόγευμα στον χώρο αναμονής του ΚΤΕΛ. Θα περιηγηθούν για μία περίπου ώρα, με εμψυχωτή το μέλος του Εφορευτικού Συμβουλίου της Βιβλιοθήκης Χάρη Στρατιδάκη.
Στις 7.00 θα καταλήξουν στις εγκαταστάσεις της, όπου για μια ώρα θα πραγματοποιηθεί προβολή – συζήτηση, την οποία θα μπορέσουν να παρακολουθήσουν και όσοι/ες δεν έχουν την απαραίτητη φυσική κατάσταση ή χρόνο για οδοιπορία.
Περισσότερες πληροφορίες παρέχονται από τον εμψυχωτή του περιπάτου στο τηλέφωνο 2831055031.

H Αrt Gallery ΜΟΡΦΕΣ φιλοξενεί την έκθεση «NOW HERE» του Κωνσταντίνου Καλφούντζου
2025-10-03 11:00 - 22:00 | Γκαλερί Μορφές, Γοβατζιδάκη 18, Ρέθυμνο, Ρεθύμνου, Ελλάδα
H Αrt Gallery ΜΟΡΦΕΣ, παρουσιάζει την έκθεση σύγχρονης τέχνης NOW HERE του εικαστικού Κωνσταντίνου Καλφούντζου.
Πρόκειται για τη δεύτερη ατομική έκθεση του καλλιτέχνη στη μακρόχρονη πορεία του, με τίτλο που προσκαλεί τον θεατή στο «εδώ και τώρα», στην εμπειρία του παρόντος.
Διαφέρει από το NOWHERE (πουθενά) μόνο από ένα κενό – μετατρέποντας την απουσία σε παρουσία. Το NOW (τώρα) και το HERE (εδώ) , καλούν τον θεατή στην παρούσα στιγμή και τοποθεσία, λειτουργώντας και τα δύο ως βασικά στοιχεία για την εμπειρία της τέχνης.
Η έκθεση συμπίπτει χρονικά με τη συμπλήρωση των 50 χρόνων ζωής του καλλιτέχνη και έρχεται ως μια ανοιχτή ανακεφαλαίωση – όχι με στόχο την αποτίμηση, αλλά με στόχο την παρουσία σήμερα.
Η αισθητική της NOW HERE, όπως και του έργου του καλλιτέχνη μέσα στα χρόνια, δεν κατηγοριοποιείται αυστηρά και βασίζεται σε μια συνεχή αναζήτηση και πειραματισμούς στη χρήση διαφορετικών υλικών, τεχνικών και αισθητικών τρόπων έκφρασης, αναπτύσσοντας ένα εικαστικό παιχνίδι σε pop υβριδικό ύφος που συνδυάζει τη φωτογραφική παρατήρηση με την ένταση της χαρακτικής τέχνης, την αφαιρετική ελευθερία, τις έντονες χειρονομιακές παρεμβάσεις και την έμφαση στην εκφραστική χρήση χρωμάτων, υφών και σύνθεσης, δημιουργώντας πολυεπίπεδα οπτικά πεδία.
Με αφετηρία σκέψεις, ταξίδια, ανθρώπινες σχέσεις, αφηγήσεις, ιδιόχειρες σημειώσεις και ημερολόγια ξεχασμένα στον τόπο και χρόνο, προσωπικές και οικογενειακές καθοριστικές ή αποφασιστικές στιγμές, προσωπικά βιώματα που τελικά διαμορφώνουν στάσεις ζωής στους διαφορετικούς μας ρόλους, ο καλλιτέχνης δημιουργεί ένα εικαστικό σύμπαν που ισορροπεί ανάμεσα στο αφαιρετικό και το αναγνωρίσιμο, στο άμεσο και το υπαινικτικό, στην παιδικότητα και την ωριμότητα.
Η φύση αφήνει τα αποτυπώματά της, τα σκηνογραφικά δοσμένα αστικά τοπία διηγούνται ιστορίες, η ανθρώπινη φιγούρα, πότε άτακτη και αφαιρετική, πότε επιμελημένη και καθαρή, αφηγείται στιγμές, παίρνει θέση, αντιστέκεται ή παραδίνεται, αντικείμενα αποκτούν ιδιαίτερους συμβολισμούς και όλα μαζί συνθέτουν ένα εικαστικό ημερολόγιο, ανοιχτό στον θεατή να το διαβάσει, επιτρέποντας στα ερεθίσματα να μετατραπούν σε προσωπικές του στιγμές και εμπειρίες.
Τα έργα λειτουργούν ως πυκνά εικαστικά πεδία που δεν εξαντλούνται στην πρώτη ανάγνωση, δίνοντας χώρο στον θεατή να σκεφτεί, να φανταστεί και να νοιώσει, αντί να εξηγεί και ταυτόχρονα να βρεθεί, now here, σε έναν κοινό τόπο με τον καλλιτέχνη.

Προειδοποίηση: Ορισμένα έργα της έκθεσης συνοδεύονται από QR codes που παραπέμπουν σε ιστότοπους (YouTube και YouTube Music) για την ακρόαση μουσικής ή και την προβολή βιντεοκλίπ. Το περιεχόμενο αυτών των πολυμέσων ενδέχεται να θεωρηθεί ακατάλληλο ή προσβλητικό από μερίδα κοινού, καθώς μπορεί να περιλαμβάνει έντονη φρασεολογία, αναφορές σε σεξουαλικές πράξεις, σκηνές γυμνού, πολιτικές αναφορές και θέσεις ή θρησκευτικά στοιχεία που ενδέχεται να προκαλέσουν αντιδράσεις. Η πρόσβαση προτείνεται με γονική συναίνεση όπου απαιτείται, ενώ συνίσταται διακριτική παρακολούθηση. Η παρουσία τέτοιων στοιχείων, όπως και του συνόλου των έργων που εκτίθενται, αποτελούν αναπόσπαστο μέρος της καλλιτεχνικής ελευθερίας και του διαλόγου που επιχειρεί να αναδείξει η έκθεση.
Οργάνωση – Επιμέλεια: Ηλίας Ηλιάκης
Διάρκεια Έκθεσης: 12 Σεπτεμβρίου – 4 Οκτωβρίου 2025
Ώρες λειτουργίας: Καθημερινά 11:00–14:00 & 19:00–22:00 (εκτός Κυριακής)
Τοποθεσία: Γκαλερί Μορφές (Γοβατζιδάκη 18, Παλιά Πόλη Ρεθύμνου)
Τηλ. 2831 050271 – gallerymorfes@gmail.com

Εκδήλωση στο Ρέθυμνο με θέμα «Το δικαίωμα στη στέγη»
2025-10-03 18:00 | Δημοτικός Κήπος Ρεθύμνου, Rethymnon Municipal Garden, ΡΕΘΥΜΝΟ, Ρεθύμνης, 74132, Greece
Η ενωτική πρωτοβουλία ΜέΡΑ25 | Ανατρεπτική Οικολογική Αριστερά διοργανώνει στο Ρέθυμνο ανοιχτή εκδήλωση – συζήτηση με θέμα: «Το δικαίωμα στη στέγη».
Αντικείμενο της εκδήλωσης είναι η εντεινόμενη στεγαστική κρίση στην Ελλάδα και οι κοινωνικές της επιπτώσεις ενώ βασικός στόχος είναι η ενημέρωση για τις αιτίες του προβλήματος, για τις συνέπειες για φοιτητές, εργαζόμενους και οικογένειες, αλλά και ο δημόσιος διάλογος γύρω από τις δυνατότητες διαμόρφωσης πολιτικών λύσεων που θα εξασφαλίζουν αξιοπρεπή στέγη για όλους.
Η εκδήλωση θα πραγματοποιηθεί την Παρασκευή 3 Οκτωβρίου 2025, στον Δημοτικό Κήπο Ρεθύμνου, στις 6 μ.μ. με ομιλητές τους:

Ελένη Παλόγλου, μέλος της Ενωτικής Πρωτοβουλίας κατά των Πλειστηριασμών
Χρύσα Νικολοπούλου, φοιτήτρια ΗΜΜΥ Πολυτεχνείου Κρήτης.
Νάσια Νικηταρά, φοιτήτρια τμήματος Ψυχολογίας Πανεπιστημίου Κρήτης
Περικλής Ζήκας, μέλος Π.Γ. Μέρα25

Συντονίζει ο Μάρκος Τσαχάκης συντονιστής της ΟΒ Ρεθύμνου του ΜέΡΑ25
Παρεμβαίνουν εκπρόσωποι κινημάτων και συλλογικοτήτων για τη στέγη, μέλη επαγγελματικών ομάδων και τοπικών φορέων

Το πλαίσιο της εκδήλωσης:
Τι συμβαίνει με την έλλειψη στέγης στην Ελλάδα;
Γιατί τίθεται σε αμφισβήτηση το βασικό ανθρώπινο δικαίωμα της στέγασης; Ποιοι πλήττονται πιο πολύ και τι μπορεί να γίνει;
Τα τελευταία χρόνια, περισσότερο ακόμα και από την εποχή της εισόδου στα Μνημόνια, οι κάτοικοι της χώρας αντιμετωπίζουν μια σοβαρότατη και ραγδαία αυξανόμενη στεγαστική κρίση.
Σε αυτή συνετέλεσαν:
– Το σκάσιμο της φούσκας των στεγαστικών δανείων από το 2008, πρώτα στις ΗΠΑ και κατόπιν στην Ευρώπη και στην Ελλάδα.
– Η ραγδαία αύξηση των μη εξυπηρετούμενων δανείων όσο μεγάλωνε η ανεργία και βάθαινε η οικονομική κρίση από το 2010 και μετά.
– Η μνημονιακή κατάργηση, το 2012, του Οργανισμού Εργατικής Κατοικίας χωρίς εναλλακτική λύση.
– Η αποχαλίνωση των τραπεζών και κατόπιν των funds για την διενέργεια πλειστηριασμών εις βάρος ανθρώπων που δεν τους δίνεται καμία δυνατότητα ρύθμισης και φυσικά δεν προστατεύονται από τον Νόμο Κατσέλη.
– Η ραγδαία αύξηση των τιμών των ενοικίων λόγω της απόσυρσης από την αγορά χιλιάδων ακινήτων που κρατούν δεσμευμένα οι τράπεζες.
– Η άκρατη, χωρίς κανόνες τουριστικοποίηση της χώρας, με την έλλειψη ελέγχου στις πλατφόρμες τύπου AirBnB τόσο στους καλοκαιρινούς προορισμούς όσο και στα αστικά κέντρα.
– Ειδικά στην Κρήτη, η ραγδαία αύξηση των ενοικίων και η έλλειψη στέγης σε πόλεις όπως τα Χανιά, το Ρέθυμνο και το Ηράκλειο πλήττει βάναυσα τους φοιτητές, τους εργαζόμενους (εκπαιδευτικούς κ.α.) που αδυνατούν να εξασφαλίσουν αξιοπρεπή διαβίωση.
– Το αποτυχημένο όσο και προκλητικό πρόγραμμα της GoldenVisa, με την παροχή μόνιμης άδειας παραμονής στην Ελλάδα των επενδυτών στην αγορά ακινήτων.
– Η έλλειψη οποιασδήποτε νομοθετικής παρέμβασης και προστασίας για το θέμα μέχρι το 2022 και η εξαγγελία μόνο αποσπασματικών ημίμετρων από την κυβέρνηση της ΝΔ όταν ήδη το θέμα είχε λάβει τεράστιες διαστάσεις.
Τι μπορεί και τι πρέπει να γίνει;
Το ΜέΡΑ25, ήδη από το 2ο Διαβουλευτικό του Συνέδριο, έχει θέσει το ζήτημα της στέγασης στη λίστα με τους 14 πολιτικούς άξονες και προτάγματα που προτείνει στον δημόσιο διάλογο, διεκδικώντας την εξασφάλιση του δικαιώματος κάθε κατοίκου αυτής της χώρας σε τροφή και στέγη – ως το πρώτο στάδιο ενός αξιοπρεπούς βασικού εισοδήματος.
Η ενωτική πρωτοβουλία ΜέΡΑ25 | Ανατρεπτική Οικολογική Αριστερά παλεύει για:
– Τη δημιουργία δημόσιας εταιρίας διαχείρισης των κόκκινων δανείων
– Το μορατόριουμ πλειστηριασμών α) πρώτης κατοικίας και β) καταστημάτων/εμπορικών χώρων κάτω από μια συγκεκριμένη αξία και εφόσον η επιχείρηση λειτουργεί.
– Τη δημιουργία Οργανισμού Κοινωνικής Στέγης
– Την άμεση λήψη μέτρων για τη μείωση του κόστους διαβίωσης (μείωση ΦΠΑ, έλεγχος αγοράς ενέργειας, σπάσιμο καρτέλ στα σούπερ μάρκετ)
Και επιπλέον για θεσμικά μέτρα όπως η καθιέρωση του βασικού εγγυημένου εισοδήματος, η ρητή νομική κατοχύρωση του δικαιώματος της στέγης, η δημιουργία πλαισίου για συνεταιριστική κατοικία κ.α.

Το Αίμα μας Ενώνει! 23η Λαμπαδηδρομία Εθελοντών Αιμοδοτών στο Ρέθυμνο
2025-10-04 19:00 - 21:00 | Πλατεία Αγνώστου Στρατιώτη, ΔΗΜΟΣΙΑ ΔΗΜΟΤΙΚΗ ΠΛΑΤΕΙΑ ΑΓΝΩΣΤΟΥ ΣΤΡΑΤΙΩΤΗ, Ρέθυμνο, Ρεθύμνου, 74100, Greece
Ο Σύλλογος Εθελοντών Αιμοδοτών Ν. Ρεθύμνου “Δότες Ζωής” σας προσκαλεί στην 23η Λαμπαδηδρομία Εθελοντών Αιμοδοτών, το Σάββατο 4 Οκτωβρίου 2025, στο Ρέθυμνο.
Η Φλόγα της Αγάπης θα φτάσει στις 19.00 στην Πλατεία Αγνώστου Στρατιώτη, σηματοδοτώντας την έναρξη της Λαμπαδηδρομίας, η οποία θα καταλήξει στην Πλατεία Ηρώων Πολυτεχνείου στις 19.30, όπου θα γίνει το άναμμα του βωμού από τον Σύλλογο “Αγάπη”.
Η Λαμπαδηδρομία μεταφέρει το μήνυμα της εθελοντικής αιμοδοσίας και της ανιδιοτελούς προσφοράς ζωής.
Με τη συμμετοχή σας, μεταφέρουμε όλοι μαζί τη Φλόγα της Αγάπης, της ελπίδας, της ζωής!
ΣΕΑ Ν. Ρεθύμνου ΔΟΤΕΣ ΖΩΗΣ, μέλος της Π.Ο.Σ.Ε.Α. Πανελλήνιας Ομοσμπονδίας Συλλόγων Εθελοντών Αιμοδοτών

Παρουσίαση του βιβλίου «Θρυαλλίδα Ψυχής» της Βλασίας Μιχαηλίδου - Τριπολιτάκη
2025-10-05 18:30 | Αίθουσα Ι.Ν. Τεσσάρων Μαρτύρων, Πλατεία Τεσσάρων Μαρτύρων, Ρέθυμνο, Ρεθύμνου, 74100, Ελλάδα
Οι ΕΚΔΟΣΕΙΣ «ΔΙΑΝΟΙΑ» μας προσκαλούν στην παρουσίαση του βιβλίου της συγγραφέως Βλασίας Μιχαηλίδου-Τριπολιτάκη με τίτλο «Θρυαλλίδα Ψυχής», την Κυριακή 5 Οκτωβρίου, και ώρα 18:30 στην αίθουσα εκδηλώσεων του Ι.Ν. των Αγίων Τεσσάρων Μαρτύρων.
Ομιλήτρια: Ευγενία Παπανάνου, Θεολόγος
Συντονιστής: Φώτης Παπαδόπουλος, πρόεδρος του Συνδέσμου Φιλολόγων Ρεθύμνου
Μουσικά θα πλαισιώσει την εκδήλωση η Χορωδία Ενηλίκων του Μουσικού Καρπού.

Ημερίδα με θέμα: «Ο Αναγνωστάκης διανοούμενος, οι διανοούμενοι σήμερα»
2025-10-06 18:00 | Πανεπιστήμιο Κρήτης Ρέθυμνο, Πανεπιστήμιο Κρήτης, Ρέθυμνο, Ρεθύμνου, 74100, Greece
Με αφορμή την επέτειο των εκατό χρόνων από τη γέννηση και των είκοσι χρόνων από τον θάνατο του Μανόλη Αναγνωστάκη (1925-2005), το Τμήμα Φιλολογίας του Πανεπιστημίου Κρήτης και ο Όμιλος Φίλων του ποιητή Μανόλη Αναγνωστάκη διοργανώνουν τη Δευτέρα 6 Οκτωβρίου 2025 και ώρα 18.00, ημερίδα με θέμα: «Ο Αναγνωστάκης διανοούμενος, οι διανοούμενοι σήμερα».
Στο πρώτο μέρος της ημερίδας οι Αγγέλα Καστρινάκη, Αγγέλα Γιώτη, Μαρίνα Αρετάκη, Παναγιώτης Αρβανίτης και Κωνσταντίνος Καλαϊτζάκης θα αναλύσουν πτυχές του ποιητικού και κριτικού έργου του Αναγνωστάκη, θα περιγράψουν τη διανοητική του φυσιογνωμία και θα την τοποθετήσουν στο πνευματικό τοπίο της μεταπολεμικής και μεταπολιτευτικής Ελλάδας.
Στο δεύτερο μέρος ο Νίκος Κ. Αλιβιζάτος, Ομότιμος καθηγητής του Συνταγματικού Δικαίου στο Πανεπιστήμιο Αθηνών, θα συνομιλήσει με τον Γιάννη Δημητρακάκη με θέμα τον ρόλο των διανοουμένων στον σύγχρονο κόσμο, τις τάσεις της ελληνικής διανόησης σήμερα, τη σχέση πολιτικής, διανόησης και εξουσίας, κλπ.
Η ημερίδα θα πραγματοποιηθεί στην Αίθουσα 9 των Διδακτηρίων της Φιλοσοφικής Σχολής στην Πανεπιστημιούπολη του Γάλλου, Ρέθυμνο, και η είσοδος θα είναι ελεύθερη.
Θα υπάρχει η δυνατότητα της εξ αποστάσεως παρακολούθησης στον παρακάτω σύνδεσμο:
https://uoc-gr.zoom.us/j/85732362683
Δείτε αναλυτικά το πρόγραμμα της ημερίδας

Διάλεξη του καθηγητή - αρχιτέκτονα Τάση Παπαϊωάννου με θέμα «Ο υλικός και πνευματικός κόσμος της αρχιτεκτονικής»
2025-10-06 19:00 | Σπίτι του Πολιτισμού, Βερνάδου 10, Ρέθυμνο, Ρεθύμνου, 74100, Ελλάδα
Ο Σύλλογος Αρχιτεκτόνων Ρεθύμνου σε συνδιοργάνωση με το Τμήμα Πολιτισμού του Δήμου Ρεθύμνου και τη Νομαρχιακή Επιτροπή του ΤΕΕ ΤΔΚ διοργανώνουν τη διάλεξη του διακεκριμένου αρχιτέκτονα και καθηγητή του ΕΜΠ Τάση Παπαϊωάννου, με θέμα «Ο υλικός και πνευματικός κόσμος της αρχιτεκτονικής», τη Δευτέρα 6 Οκτωβρίου 2025 και ώρα 19:00 στο Σπίτι του Πολιτισμού (Εμμ. Βερνάδου 12) στο Ρέθυμνο.
Θα προηγηθούν τα εγκαίνια της έκθεσης «Μ’ αρέσει, δεν μ’ αρέσει» – περιήγηση και σχολιασμός στις 18:00.
Διάρκεια της έκθεσης: 3/10-8/10/2025
Ώρες λειτουργίας:
Καθημερινές 9:00-14:00 και 18:00-21:00
Σάββατο – Κυριακή 11:00-19:00

Συζήτηση για την κατάθλιψη στο Πολιτιστικό Κέντρο ΞΕΝΙΑ
2025-10-08 18:00 - 20:00 | Φοιτητική Εστία – Πολιτιστικό Κέντρο Ξενία, Ψαρρού 46, Ρέθυμνο, Ρεθύμνου, 74100
Οι εκδόσεις oposito και ο Σ.Ο.Φ.Ψ.Υ. (Σύλλογος Οικογενειών και Φίλων για την Ψυχική Υγεία) Ρεθύμνου σας προσκαλούν σε μια συζήτηση για την κατάθλιψη με αφορμή το 4ο τεύχος του περιοδικού Misfit με θέμα Κατάθλιψη και κοινωνία: Θεωρητικές και κλινικές προοπτικές.
Την Τετάρτη 8 Οκτώβρη και ώρα 18.00 στο Πολιτιστικό Κέντρο ΞΕΝΙΑ (Σοφοκλή Βενιζέλου 10, Ρέθυμνο)

Bραδιά αφιερωμένη στους ανθρώπους της Τρίτης Ηλικίας: Διαγωνισμός μαντινάδας «Όπου Κρητικός και ρίμα, κι όπου μαντινάδα Κρήτη!»
2025-10-08 18:30 | Πλατεία Μικρασιατών, Πλατεία Μικρασιατών, Ρέθυμνο, Ρεθύμνου, 74100, Ελλάδα
Η Κοινωνική Υπηρεσία Δήμου Ρεθύμνης με την Αντιδήμαρχο Κοινωνικής Πολιτικής Δρ. Άννα Ελευθεριάδου – Γκίκα σας προσκαλούν με χαρά σε μια ξεχωριστή βραδιά αφιερωμένη
στους ανθρώπους της Τρίτης Ηλικίας:
Διαγωνισμός Μαντινάδας: «Όπου Κρητικός και ρίμα, κι όπου μαντινάδα Κρήτη!»
Τετάρτη 8 Οκτωβρίου 2025
Ώρα: 18:30
Πλατεία Μικρασιατών, Ρέθυμνο
Σας περιμένουμε σε μια γιορτή με:

Παρουσίαση και βράβευση των καλύτερων μαντινάδων
Θεατρικά δρώμενα από τις ομάδες των ΚΑΠΗ Ρεθύμνου
Κρητική μουσική και παραδοσιακά τραγούδια

Η βραδιά είναι αφιερωμένη στη μνήμη του γιατρού Εμμανουήλ Παπυράκη.
Ελάτε να τιμήσουμε τους ανθρώπους της Τρίτης Ηλικίας – με ρίμες, με τραγούδι, με Κρήτη!
Είσοδος ελεύθερη

Παρουσίαση του βιβλίου «Περιήγηση στη Σκοτεινή Κρήτη» του Χάρη Παπαδάκη
2025-10-12 11:00 - 12:30 | Ωδείο Ρεθύμνου, Βερνάδου 2, Ρέθυμνο, Ρεθύμνου, 74100, Ελλάδα
Η ομάδα «Εμείς και Εμείς» σας προσκαλεί στην παρουσίαση του νέου βιβλίου του Χάρη Παπαδάκη με τίτλο «Περιήγηση στη Σκοτεινή Κρήτη», που θα πραγματοποιηθεί την Κυριακή 12 Οκτωβρίου 2025, στις 11:00 π.μ., στο Ωδείο Ρεθύμνου.
Ο γνωστός ιστοριοδίφης και δικηγόρος Χάρης Παπαδάκης, μέσα από το συγγραφικό του έργο, μας οδηγεί σε μια διαφορετική όψη της Κρήτης, γεμάτη ξεχασμένα μνημεία, άγνωστες λέξεις και έννοιες, αλλά και μια ιστορία που παραμένει συχνά στο περιθώριο.
Η παρουσίαση του βιβλίου θα πλαισιωθεί από τους Όλγα Σπυριδάκη – Πλαΐτη, Νίκο Δερεδάκη, Ευτύχη Τζιρτζιλάκη και Γιώργο Φρυγανάκη.
Είσοδος ελεύθερη

Εκδήλωση για την Παγκόσμια Ημέρα Ανακύκλωσης Ηλεκτρικών και Ηλεκτρονικών Συσκευών
2025-10-14 09:00 - 14:30 | Πλατεία Αγνώστου Στρατιώτη, ΔΗΜΟΣΙΑ ΔΗΜΟΤΙΚΗ ΠΛΑΤΕΙΑ ΑΓΝΩΣΤΟΥ ΣΤΡΑΤΙΩΤΗ, Ρέθυμνο, Ρεθύμνου, 74100, Greece
Ο Δήμος Ρεθύμνης συμμετέχει ενεργά ως εταίρος στο ευρωπαϊκό έργο eWAsTER, του προγράμματος Interreg Euro-MED, το οποίο στοχεύει στην ενίσχυση των τοπικών και περιφερειακών πολιτικών για τη βιώσιμη διαχείριση των ΑΗΗΕ (Απόβλητα Ηλεκτρικού και Ηλεκτρονικού Εξοπλισμού) και την προώθηση κυκλικών επιχειρηματικών μοντέλων.
Με αφορμή την Παγκόσμια Ημέρα Ανακύκλωσης Ηλεκτρικών και Ηλεκτρονικών Αποβλήτων, ο Δήμος Ρεθύμνης διοργανώνει, με τη συνεισφορά της Ανακύκλωσης ΑΕ, εκδήλωση, η οποία θα πραγματοποιηθεί την Τρίτη 14 Οκτωβρίου στην Πλατεία Αγνώστου Στρατιώτη, από τις 09:00 έως τις 14:30 και απευθύνεται τόσο σε μαθητές Δημοτικών Σχολείων όσο και στο ευρύ κοινό.
Σκοπός της εκδήλωσης είναι η ενημέρωση και ευαισθητοποίηση των μαθητών για τη σημασία της σωστής διαχείρισης των ηλεκτρονικών αποβλήτων καθώς και η ενίσχυση της περιβαλλοντικής συνείδησης. Πρόκειται άλλωστε και για τον απώτερο σκοπό της πιλοτικής εφαρμογής “WEEE BEHAVE”, η οποία υλοποιείται στα πλαίσια του έργου.
Μέσα από την ανάπτυξη Σχεδίων Δράσης, εκπαιδευτικών εργαλείων και στρατηγικών συνεργασιών, το έργο eWAsTER συμβάλλει στην προστασία των οικοσυστημάτων της Μεσογείου από τη ρύπανση που προκαλείται από τα ηλεκτρονικά απόβλητα.
Η ανακύκλωση ηλεκτρικών και ηλεκτρονικών συσκευών είναι μια απλή αλλά ουσιαστική πράξη που προστατεύει το περιβάλλον. Κάθε παλιά συσκευή που ανακυκλώνεται, είναι ένα βήμα προς καθαρότερες γειτονιές και καθαρότερες θάλασσες, που αντιπροσωπεύει μια κοινωνία που σέβεται τους φυσικούς της πόρους.
Ο Δήμος Ρεθύμνης καλεί όλους τους πολίτες να συμμετάσχουν στην εκδήλωση της 14ης Οκτωβρίου, με κεντρικό μήνυμα «Δώσε αξία στην επόμενη ζωή της ηλεκτρικής – ηλεκτρονικής συσκευής σου».
Οι συμμετέχοντες θα έχουν τη δυνατότητα να παραδώσουν παλιές ή χαλασμένες ηλεκτρικές και ηλεκτρονικές συσκευές για ανακύκλωση, να ενημερωθούν για τα στάδια της ανακύκλωσης και να συμμετάσχουν σε βιωματικές δραστηριότητες και εκπαιδευτικά παιχνίδια.

Παρουσίαση του βιβλίου του Γιώργου Παπακωνσταντή «Από την Παράδοση στην Παράβαση»
2025-10-15 20:00 | Σπίτι του Πολιτισμού, Βερνάδου 10, Ρέθυμνο, Ρεθύμνου, 74100, Ελλάδα
Το νέο του βιβλίο του Γιώργου Παπακωνσταντή «Από την Παράδοση στην Παράβαση» παρουσιάζεται την Τετάρτη 15 Οκτωβρίου στις 20.00 στο Σπίτι του Πολιτισμού.
Το βιβλίο θα παρουσιάσουν:

Γιώργης Μαρινάκης, Δήμαρχος Ρεθύμνου, Νομικός
Θοδωρής Νίνος, Πρόεδρος Ο.Α.Κ., Πολιτικός Μηχανικός
Κωνσταντίνος Σπανουδάκης, πρώην Αντιπρύτανης Πανεπιστημίου Κρήτης, Πρόεδρος Εφορευτικού Συμβουλίου της Δ.Κ.Β.Ρ.

Τη συζήτηση θα συντονίσει ο Γιάννης Καλαϊτζάκης, εκδότης και διευθυντής της Κρητικής Επιθεώρησης.
Η εκδήλωση τελεί υπό την αιγίδα του Δήμου Ρεθύμνης και του Κέντρου Πολιτισμού, Περιβάλλοντος και Ισότητας Κρήτης (ΚΕ.Π.Π.Ι.Κ.), ενώ συνδιοργανωτής είναι η Περιφέρεια Κρήτης.

Έκθεση με ταχυδρομικές κάρτες του Ρεθύμνου (περιόδου 1890-1960)
2025-10-20 10:00 | Ιστορικό και Λαογραφικό Μουσείο Ρεθύμνου, Historical and Folklore Museum of Rethymno, Rethymno, Ρεθύμνου, 74131, Greece
Έκθεση με ταχυδρομικές κάρτες του Ρεθύμνου της περιόδου 1890-1960 διοργανώνει το Ιστορικό και Λαογραφικό Μουσείο Ρεθύμνης.
Πρόκειται για 79 πρωτότυπες κάρτες, με θεματολογία την πόλη του Ρεθύμνου σε πανοραμικές της λήψεις, το παλιό Λιμάνι, το Διοικητήριο, τους Στρατώνες, το Δημοτικό Νοσοκομείο, την Προκυμαία καθώς και πρόσωπα, απόψεις και στιγμές της πόλης. Η έκθεση περιλαμβάνει επίσης ταχυδρομικές κάρτες με θέματα από τη ρεθεμνιώτικη επαρχία: τα μοναστήρια της και ειδικότερα το Αρκάδι, με μνημεία, πρόσωπα και ιστορικές στιγμές του, το όρος Ίδη, τον Μυλοπόταμο και ιδιαιτέρως τα Ανώγεια, το Αμάρι κ.ά.
Επιμελητές της Έκθεσης, χορηγός του οποίου είναι το Ίδρυμα Ιωάννου Κωστόπουλου, είναι ο ιστορικός ερευνητής και συνεργάτης του Μουσείου δρ Χάρης Στρατιδάκης και η επιμελήτριά του Αναστασία Πλατυρράχου.
Για την πραγματοποίησή της ταχυδρομικές κάρτες προσέφεραν το Μουσείο από τις πλούσιες συλλογές του, η Δημόσια Κεντρική Βιβλιοθήκη Ρεθύμνου, οι Γιώργος και Νίκος Δασκαλάκης, ο Νίκος Πλατύρραχος, ο Αντώνης Πλυμάκης, ο Χάρης Στρατιδάκης και ο Άρης Χατζηδάκης.
Παρ’ ότι για οργανωτικούς λόγους η έκθεση δεν κατέστη δυνατόν να συμπεριλάβει υλικό από τις συλλογές τού κατεξοχήν συλλέκτη ρεθεμνιώτικων ταχυδρομικών καρτών Μιχάλη Παπαδάκη (Δάνδολου), είναι αφιερωμένη στη μνήμη του, με τη συμπλήρωση επτά χρόνων από την εκδημία του. Υπενθυμίζεται ότι ο αείμνηστος Κρητολόγος είχε κυκλοφορήσει το έτος 1995 και το σχετικό βιβλίο «Ενθύμιον Ρεθύμνου».
Το Ιστορικό και Λαογραφικό Μουσείο Ρεθύμνης έχει διοργανώσει στο παρελθόν σειρά επιτυχημένων εκθέσεων, με θέματα το ρεθεμνιώτικο παραδοσιακό ψωμί, την περίοδο της Κρητικής Αυτονομίας, το μετάξι ως πρώτη ύλη, τα πρωτοσέλιδα εφημερίδων για την εθελοθυσία του Αρκαδιού κ.ά.

Εσπερίδα στο Ρέθυμνο με θέμα «Μαζί ενάντια στις εξαρτήσεις: Από τη γνώση στη δράση»
2025-10-17 18:30 | Φοιτητική Εστία – Πολιτιστικό Κέντρο Ξενία, Ψαρρού 46, Ρέθυμνο, Ρεθύμνου, 74100
Το Πρόγραμμα Μεταπτυχιακών Σπουδών «Κλινικές Παρεμβάσεις στις Εξαρτήσεις» του Πανεπιστημίου Κρήτης, σε συνεργασία με τον Εθνικό Οργανισμό Πρόληψης και Αντιμετώπισης των Εξαρτήσεων (ΕΟΠΑΕ), διοργανώνει εσπερίδα την Παρασκευή 17 Οκτωβρίου και ώρα 18:30, στο Φοιτητικό Κέντρο «Ξενία» στο Ρέθυμνο, με θέμα: «Μαζί ενάντια στις εξαρτήσεις: Από τη γνώση στη δράση».
Στο πλαίσιο της εσπερίδας θα υπογραφεί Σύμβαση Συνεργασία μεταξύ του Πανεπιστημίου Κρήτης και του ΕΟΠΑΕ για το Πρόγραμμα Μεταπτυχιακών Σπουδών του Τμήματος Ψυχολογίας «Κλινικές Παρεμβάσεις στις Εξαρτήσεις».
Η σύμβαση θα υπογραφεί από τον Πρύτανη του Πανεπιστημίου Κρήτης Καθηγητή Γεώργιο Κοντάκη, και τον Πρόεδρο του Διοικητικού Συμβουλίου του ΕΟΠΑΕ Αθανάσιο Θεοχάρη.
Αναλυτικά το πρόγραμμα της εσπερίδας.

Έκθεση φωτογραφίας με θέμα «Εμπειρίες Erasmus+» στον Δημοτικό Κήπο Ρεθύμνου
2025-10-18 - 2025-10-19 | Δημοτικός Κήπος Ρεθύμνου, Rethymnon Municipal Garden, ΡΕΘΥΜΝΟ, Ρεθύμνης, 74132, Greece
Τα Τμήματα Διεθνών Σχέσεων του Πανεπιστημίου Κρήτης και του Ελληνικού Μεσογειακού Πανεπιστημίου, καθώς και το Τμήμα Ακαδημαϊκής και Εκπαιδευτικής Κινητικότητας του Πολυτεχνείου Κρήτης, συνδιοργανώνουν ανοικτή έκθεση με θέμα: «Εμπειρίες Erasmus+».
Η έκθεση που πραγματοποιείται στα πλαίσια των Erasmus Days 2025, παρουσιάζει ενδεικτικές εμπειρίες και πλούσιο φωτογραφικό υλικό από φοιτητές και φοιτήτριες των τριών Ιδρυμάτων, που συμμετείχαν στο πρόγραμμα Erasmus+, είτε για σπουδές είτε για πρακτική άσκηση, τόσο εντός όσο και εκτός της Ευρωπαϊκής Ένωσης.
Μέσα από περιγραφές, εικόνες και στιγμιότυπα της φοιτητικής ζωής στο εξωτερικό, αποτυπώνονται οι μοναδικές εμπειρίες που έζησαν, οι πολιτισμικές διαφορές και η δημιουργία νέων δεσμών σε ένα διεθνές περιβάλλον.
Η έκθεση φιλοξενείται στον Δημοτικό Κήπο Ρεθύμνου και θα παραμείνει διαθέσιμη έως και τις 18 Οκτωβρίου 2025.

Παραμυθόδραση για παιδιά 7-13 ετών στη Δημόσια Κεντρική Βιβλιοθήκη Ρεθύμνου
2025-10-18 10:00 - 12:00 | Δημόσια Κεντρική Βιβλιοθήκη Ρεθύμνου, Μπίρη 6, Ρέθυμνο, Ρεθύμνου, Ελλάδα
Πρωινή δράση για παιδιά 7–13 ετών στη Βιβλιοθήκη!
Το Σάββατο 18 Οκτωβρίου, από τις 10:00 έως τις 12:00 το πρωί, η παιδική αίθουσα της Βιβλιοθήκης μεταμορφώνεται σε έναν κόσμο φαντασίας και δημιουργίας, με οδηγό το παραμύθι «Το νεαρό γαριδάκι» του Gianni Rodari, από τη συλλογή Παραμύθια από το τηλέφωνο.
Μέσα από την αφήγηση, τη συζήτηση και βιωματικές δράσεις, τα παιδιά θα γνωρίσουν την ιστορία και τα νοήματά της, θα αναπτύξουν τη φαντασία και τη δημιουργικότητά τους και θα μπουν στη θέση του συγγραφέα και των ηρώων του παραμυθιού.
Μια δράση που ενθαρρύνει τα παιδιά να πιστέψουν στα όνειρά τους, να εκφραστούν ελεύθερα και να δουν τη διαφορετικότητα ως δύναμη.
Δηλώσεις συμμετοχής στη βιβλιοθήκη.
Σάββατο 18 Οκτωβρίου 2025
10:00 π.μ. – 12:00 μ.μ.
Παιδική αίθουσα Βιβλιοθήκης
Eμψυχώτριες: Λουκία Αστερίου & Μελίνα Σαράφογλου
Από τη Δημόσια Κεντρική Βιβλιοθήκη Ρεθύμνου

«Αρχαϊκές Ελίτ. Πολεμιστές και Πριγκίπισσες»: Έκθεση στο Μουσείο Αρχαίας Ελεύθερνας για τα 40 χρόνια ανασκαφών
2025-10-19 10:00 - 18:00 | Μουσείο Αρχαίας Ελεύθερνας, Archea Eleftherna, Ρεθύμνου, 740 52, Greece
Μια μοναδική έκθεση, με τίτλο «Αρχαϊκές Ελίτ, Πολεμιστές και Πριγκίπισσες» φιλοξενείται στο Μουσείο της Αρχαίας Ελεύθερνας, με αφορμή τη συμπλήρωση 40 ετών αρχαιολογικών ανασκαφών στον σημαντικότατο αυτό τόπο από τον καθηγητή Νίκο Σταμπολίδη.
Η έκθεση, σε επιμέλεια του ίδιου του Νίκου Σταμπολίδη, δημιουργεί έναν διάλογο μεταξύ των αρχαιολογικών ευρημάτων της Ελεύθερνας και αντίστοιχων κοσμημάτων, όπλων και αντικειμένων καθημερινής ζωής από την Κύπρο, την Ιταλία, τη Σικελία, την Ισπανία και άλλες περιοχές του ευρύτερου μεσογειακού κόσμου. Συνολικά εκτίθενται 123 αρχαιότητες και ένα πιστό αντίγραφο, που μεταφέρονται αποκλειστικά για την έκθεση στην Κρήτη.
Ξεχωριστή θέση κατέχει ο περίφημος τάφος Μπερναντίνι του 8ου αιώνα π.Χ., ο οποίος για πρώτη φορά αποσπάται από τη Βίλα Τζούλια της Ρώμης και μεταφέρεται στην Ελεύθερνα, με 50 χρυσά ευρήματα, ως ένδειξη αναγνώρισης του έργου του καθηγητή.
Η έκθεση θα είναι ανοιχτή για το κοινό από τις 29 Ιουνίου έως τις 19 Οκτωβρίου 2025 και συνοδεύεται από κατάλογο 270 σελίδων, φιλοδοξώντας να αποτελέσει μία ακόμη πολιτιστική εμπειρία υψηλού επιπέδου για την Κρήτη και τους επισκέπτες της.

Εκδήλωση στο Πολεμικό Μουσείο Παράρτημα Χρωμοναστηρίου
2025-10-19 11:30 | Στρατιωτικό Μουσείο Ρεθύμνου, Chromonastiri, Ρεθύμνου, 741 50, Greece
Ο Σύλλογος Φίλων Πολεμικού Μουσείου Παραρτήματος Χρωμοναστηρίου, και το Πολεμικό Μουσείο Παράρτημα Χρωμοναστηρίου συνδιοργανώνουν εκδήλωση με θέμα: «Το Έθος του 1940».
Την Κυριακή 19 Οκτωβρίου 2025 και ώρα 11:30, στην αίθουσα διαλέξεων του Πολεμικού Μουσείου Χρωμοναστηρίου
Είσοδος ελεύθερη.

Socratica VI: Συνέδριο της Διεθνούς Εταιρείας Σωκρατικών Μελετών στο Ρέθυμνο
2025-10-19 17:00 | Φοιτητική Εστία – Πολιτιστικό Κέντρο Ξενία, Ψαρρού 46, Ρέθυμνο, Ρεθύμνου, 74100
Το Τμήμα Φιλοσοφίας του Πανεπιστημίου Κρήτης διοργανώνει και φιλοξενεί το 6ο Τακτικό Συνέδριο της Διεθνούς Εταιρείας Σωκρατικών Μελετών (International Society for Socratic Studies), στο Πολιτιστικό Κέντρο Ξενία στο Ρέθυμνο, στις 19-23 Οκτωβρίου 2025.
Στο συνέδριο θα παρουσιαστούν εργασίες για ζητήματα που σχετίζονται με τον Σωκράτη και τους Σωκρατικούς καθώς και με την πρόσληψή τους στη μεταγενέστερη φιλοσοφία. Επίσης, θα φιλοξενηθούν μία υποκατηγορία ανακοινώσεων με θέμα τα συναισθήματα στον σωκρατικό κύκλο και ένα πάνελ από το ερευνητικό πρόγραμμα «Ψεύδη και Απάτη στον Πλάτωνα» του Τμήματος Φιλοσοφίας του Πανεπιστημίου Κρήτης.
Προσκεκλημένοι ομιλητές: Douglas Cairns, Louis-André Dorion, Frisbee C.C. Sheffield.
Επιστημονική και Οργανωτική επιτροπή: Χλόη Μπάλλα, Gabriel Danzig, Ελένη Κακλαμάνου, Christopher Moore, Μελίνα Ταμιωλάκη.
Διεθνής συμβουλευτική επιτροπή: Carolina Araújo, Aldo Brancacci, Paul Cartledge, Gabriele Cornelli, Margalit Finkelberg, Dave Johnson, Simon Goldhill, Noreen Humble, Melissa Lane, Kathryn Morgan, Don Morrison, Irmgard Maenlein-Robert, Claudia Mársico, S. Sara Monoson, Noburu Notomi, Nick Smith, Livio Rossetti, Graham Shipley, Alessandro Stavru, Βούλα Τσούνα, David Wolfsdorf.

Ομιλία του Γιάννη Μετζικώφ με θέμα «Η μνήμη των ενδυμάτων»
2025-10-20 19:30 | Ωδείο Ρεθύμνου, Βερνάδου 2, Ρέθυμνο, Ρεθύμνου, 74100, Ελλάδα
Το Ιστορικό και Λαογραφικό Μουσείο Ρεθύμνου διοργανώνει καλλιτεχνική εκδήλωση-ομιλία του κ. Γιάννη Μετζικώφ, διακεκριμένου σκηνογράφου, ενδυματολόγου και επίτιμου διδάκτορα του Τμήματος Θεατρικών Σπουδών της Σχολής Καλών Τεχνών του Πανεπιστημίου Πελοποννήσου, τη Δευτέρα 20 Οκτωβρίου 2025 και ώρα 19.30 στο Ωδείο Ρεθύμνου.
Η ομιλία με τίτλο «Η μνήμη των ενδυμάτων» αποτελεί όπως αναφέρει ο ομιλητής «μια εκτενή αναφορά στον πολιτισμό των ενδυμάτων, έτσι όπως αυτά μέσα στην ιστορία των ανθρώπων διευκρίνισαν, μεταξύ πολλών άλλων, τί σημαίνει ομορφιά, ιερότητα και εξουσία. Και φυσικά το ρόλο του πολυκόσμητου λαϊκού ενδύματος μέσα στις περίκλειστες κοινωνίες της παλαιάς Κρήτης, μιας κατά κύριο λόγο γυναικείας κοινωνίας που τα βελόνια της αποτελούσαν τη χλιδή των φτωχών…».
ΒΙΟΓΡΑΦΙΚΟ
Ο Γιάννης Παπαδάκης-Μετζικώφ (Καστέλλι Κισσάμου, 1955) είναι Έλληνας ζωγράφος, σκηνογράφος και ενδυματολόγος. Πρόσφατα αναγορεύτηκε επίτιμος διδάκτορας του Τμήματος Θεατρικών Σπουδών της Σχολής Καλών Τεχνών του Πανεπιστημίου Πελοποννήσου.
Γεννήθηκε το 1955 στο Καστέλλι Κισσάμου Χανίων και μεγάλωσε στην Καστέλλα του Πειραιά. Ο πατέρας του, Μετζικώφ, καταγόταν από την Πλάκα Αποκορώνου Χανίων και η μητέρα του Ευαγγελία, το γένος Γιατίλη, έχει καταγωγή από τη Μικρά Ασία και τη Χίο. Απόφοιτος της Ανωτάτης Σχολής των Καλών Τεχνών της Αθήνας το 1980, είχε δάσκαλο στο τμήμα ζωγραφικής τον Γιάννη Μόραλη και στο τμήμα σκηνογραφίας – ενδυματολογίας τον Βασίλη Βασιλειάδη. Μετά το πέρας της στρατιωτικής του θητείας και ενώ ήδη είχε παρουσιάσει τη δουλειά του σε αρκετές ατομικές και ομαδικές εκθέσεις ζωγραφικής και γλυπτικών κατασκευών στην Ελλάδα και το εξωτερικό, ασχολήθηκε με το θέατρο, και συγκεκριμένα με τη σκηνογραφία και την ενδυματολογία στο θέατρο. Ο Γιώργος Μιχαηλίδης, ήταν ο άνθρωπος που τον παρουσίασε στο κοινό για πρώτη φορά, με την παράσταση «Κρίμα που είναι πόρνη» του Τζον Φορντ. Από τότε και για πολλά χρόνια, έχει εργαστεί σε πλήθος παραστάσεων στο Εθνικό Θέατρο, στο Κ.Θ.Β.Ε., στον Θ.Ο.Κ., στο Θέατρο Τέχνης, στην Εθνική Λυρική Σκηνή, στο Μέγαρο Μουσικής Αθηνών, στα περισσότερα ΔΗ.ΠΕ.ΘΕ., σε πολλούς ιδιωτικούς θιάσους, σε πολλές παραγωγές εκτός Ελλάδος και σε κάθε μορφή και είδος θεάτρου.
Έχει δουλέψει με σημαντικούς σκηνοθέτες (Κακογιάννη, Βολανάκη, Drese, Μπάκα, Βουτσινά, Κούνδουρο, Ευαγγελάτο, Kartalof, Μιχαηλίδη, Τσιάνο, Χουβαρδά, Zelenski, Νικολαΐδη, Μαρμαρινό, Κακλέα, Τσακίρη, Χατζάκη, Τριβιζά, Χαραλάμπους, Γαβριηλίδη, Χρονόπουλο, Μαστοράκη, Φιλίππογλου, Κοντούρη κ.ά.), αλλά και χορογράφους όπως τη Ζουζού Νικολούδη, τον Δημ. Παπαϊωάννου κ.α. Εκθέσεις του Γιάννη Μετζικώφ έχουν φιλοξενηθεί στο μουσείο Αλεξάντερ Πούσκιν στη Μόσχα, στο Ρωσικό Κρατικό μουσείο στην Αγία Πετρούπολη, στο μουσείο της Πόλεως της Βαλένθια, στην Μπιενάλε του Σάο Πάολο, στην Αλ ντε Σααρμπέκ στις Βρυξέλλες και σε πολλές ελληνικές συλλογές και παρουσιάσεις. Το φθινόπωρο του 2010, η Εθνική Πινακοθήκη της Ελλάδας τον τίμησε παρουσιάζοντας το σύνολο του εικαστικού έργου του στο θέατρο, με πολύμηνη έκθεση. Η έκθεση παρουσιάστηκε στη γενέτειρα πόλη του, τα Χανιά, και έκλεισε την πορεία της στο Covent Garden του Λονδίνου στις 26 Οκτωβρίου του 2011. Ο Γιάννης Μετζικώφ έχει εργαστεί ως σκηνογράφος και ενδυματολόγος σε σχεδόν τριακόσιες παραστάσεις, κάθε θεατρικού είδους. Έχει εκδώσει δύο βιβλία σχετικά με την δουλειά του.  Ένα λεύκωμα με φωτογραφίες από κοστούμια του από την θεατρική του πορεία και τα “Ενδύματα και Διηγήματα” από τις Εκδόσεις Καπόν το όποιο τιμήθηκε το 2023 με το Βραβείο της Ακαδημίας Αθηνών. Διδάσκει επί σειρά ετών στην Δραματική Σχολή του Εθνικού Θεάτρου, αλλά και στις δραματικές σχολές του Γιώργου Θεοδοσιάδη, του Ίασμου και της Ανοιχτής Τέχνης. Είναι παντρεμένος με την Καίτη Περβαινά από το Άστρος Κυνουρίας και έχει δυο κόρες, τη Ρωξάνη, που είναι σκηνοθέτης και την Υακίνθη, που είναι γλύπτρια. Πρόσφατα παρουσίασε στην Ελληνοαμερικανική Ένωση στην Αθήνα και σε άλλες πόλεις της Ελλάδας, έκθεση με 140 έργα ζωγραφικής του με θέμα “Το Βλέμμα”.
Η εκδήλωση είναι ανοικτή για το κοινό

Έκθεση εκπαιδευόμενων καλλιτεχνών στο πλαίσιο του 8ου Φεστιβάλ Τέχνης Ν.Σ.
2025-10-21 10:00 - 14:00 | Γκαλερί Μορφές, Γοβατζιδάκη 18, Ρέθυμνο, Ρεθύμνου, Ελλάδα
Το 8ο Φεστιβάλ Τέχνης Ν.Σ. και η ART Gallery Μορφές (Γοβατζιδάκη 18), σε συνδιοργάνωση με το Τμήμα Πολιτισμού του Δήμου Ρεθύμνης παρουσιάζουν την Έκθεση εκπαιδευόμενων καλλιτεχνών: “Ασαφής κάνναβος ἐν πλῷ”
Διάρκεια έκθεσης: 7 έως 21 Οκτωβρίου
Ωράριο: Ώρες λειτουργίας καταστημάτων
Είσοδος ελεύθερη

1 του 3

Χρυσούλα Λεντζάκη

Ιωάννης Παρασύρης

Γεωργία Βροντάκη

Ο κάνναβος – ως σχήμα με σαφή όρια και μεγέθη – μετατρέπεται ή μεταμορφώνεται την συγκεκριμένη χρονική στιγμή, στα συγκεκριμένα περιβάλλοντα, με ασαφή και απροσδιόριστα όρια. Η αχανής θαλάσσια περιοχή στην οποία δρουν τα σκάφη,σκίζουν τα όρια, σύμφωνα με το εμπειρικό ή το φαντασιακό αποτέλεσμα μιας βιωμένης ή μη μνήμης, που ανταποκρίνεται στην εκάστοτε ψυχολογική κατάσταση και η οποία διαμορφώνει την εικόνα με τη ζώσα ή μη πραγματικότητα της στιγμής. Η όλη δράση κινείται – ίσως – σε μια ελευθεριάζουσα κατάσταση, με προσδιορισμό και πιθανό προορισμό το απέραντο γαλάζιο.
Συμμετέχουν οι: Γεωργία Βροντάκη, Χρυσούλα Λεντζάκη, Ιωάννης Παρασύρης
Διάρκεια έκθεσης: Από 7 έως 21 Οκτωβρίου
Ώρες λειτουργίας καταστημάτων
Είσοδος ελεύθερη

Η «Βαλίτσα των Αναμνήσεων» ανοίγει στο ΚΑΠΗ Μυλοποτάμου!
2025-10-22 10:00 | Πέραμα Μυλοποτάμου, Πέραμα, Πέραμα, Ρεθύμνου, 74052, Greece
Το Κέντρο Κοινότητας Δήμου Μυλοποτάμου, σε συνεργασία με το ΚΑΠΗ, εγκαινιάζει μια νέα Ομάδα Προσωπικής Ανάπτυξης, αφιερωμένη στην ενδυνάμωση, την επικοινωνία και τη συναισθηματική σύνδεση των μελών της τρίτης ηλικίας.
1η συνάντηση: Τετάρτη, 22 Οκτωβρίου 2025
Ώρα: 10:00 π.μ.
Χώρος: ΚΑΠΗ Δήμου Μυλοποτάμου
Θέμα: «Η Βαλίτσα των Αναμνήσεων»
Με συντονίστριες τις επιστήμονες του Κέντρου Κοινότητας

κα Παναγιώτου Χριστιάνα (Ψυχολόγος)
κα Καλλιγιάννη Μαρία (Κοινωνική Λειτουργός)

Τα μέλη της ομάδας καλούνται να φέρουν μαζί τους ένα αγαπημένο αντικείμενο που έχει συναισθηματική αξία μια φωτογραφία, ένα γράμμα, ένα μικρό ενθύμιο που «ξυπνά» όμορφες αναμνήσεις.
Μια δράση που μας θυμίζει πως οι αναμνήσεις δεν είναι απλώς στιγμές που πέρασαν, αλλά κομμάτια ζωής που συνεχίζουν να μας διδάσκουν και να μας ενώνουν.
Με τη την υποστήριξη του Αντιδημάρχου κ. Ζαχαρία Λαδιανού.
